Úrad vlády  SR	Na rokovanie vlády SR
Sekcia hospodárskej politiky	dňa 23.11. 2005
	k číslu:  20131/2005
		k bodu: 14 

S t a n o v i s k o

k Návrhu koncepcie rozvoja cestovného ruchu Slovenskej republiky 
(upravené nové znenie)
____________________________________________________________________

	I.

Materiál predkladá podpredseda vlády a minister hospodárstva SR podľa Plánu práce vlády SR na rok 2004 a v súlade s uznesením vlády SR č. 632 z 24. augusta 2005 k návrhu stratégie rozvoja cestovného ruchu v SR do roku 2013.  

		II.

Vyhodnotenie pripomienkového konania je aktualizované v predkladacej správe, z ktorej vyplýva, že zásadné pripomienky MPSVR SR, MŽP SR a MV SR boli doriešené, nebol odstránený rozpor s mimovládnou organizáciou pre platformu NATURA 2000.  

		III. 

Návrh koncepcie prerokovala Porada ekonomických ministrov vlády SR dňa 23. mája a tiež 7. novembra 2005, kedy  prijala k nemu záver:

Porada ekonomických ministrov vlády SR 
1.	berie na vedomie predložený návrh s pripomienkami,
2.	odporúča predkladateľovi
-	zmeniť úlohu č. 1.2 na  úlohu „vypracovať analýzu súčasného právneho stavu vo väzbe  na možnosti zriaďovania  a činnosť miestnych a regionálnych združení cestovného ruchu“,
-	zosúladiť navrhované termíny plnenia úloh s termínmi, ktoré obsahuje Stratégia rozvoja cestovného ruchu v SR do roku 2013,
3.	odporúča vláde SR upravený návrh schváliť.

Konštatujeme, že pôvodná úloha č.1.2 je zmenená podľa záverov PEM.  

Odporúčanie PEM k zosúladeniu termínov plnenia úloh bolo realizované tak, že v prípade 10 úloh stratégie s horizontom ich plnenia do roku 2013 boli termíny splnenia týchto úloh upravené na rok 2006.

 Predložený návrh koncepcie len mechanicky preberá pôvodné formulácie 25 úloh z celkovo 27 úloh stratégie s tým, že ich splnenie koncentruje do obdobia rokov 2005-2006.  Doplnených je 8 nových úloh (1.6; 2.10 až 2.14; 4.5; 5.5 ).

Takto vzniká situácia, že k Stratégii rozvoja cestovného ruchu v SR do roku 2013 prijatej uznesením vlády č. 632/24. augusta 2005 sa navrhuje schváliť Koncepciu rozvoja cestovného ruchu SR obsahujúcu 35 úloh, z toho 25 identických (v tom 10 úloh so skráteným termínom plnenia) so stratégiou, čo predstavuje nežiaducu duplicitu výstupov týchto dvoch dokumentov.

V súvislosti s úlohou 1.4. stratégie, ktorá ukladá v dvojročných intervaloch vypracúvať koncepcie rozvoja cestovného ruchu, odporúčame názov dokumentu doplniť vymedzením časového obdobia, na ktoré je koncepcia vypracovaná a identickú úlohu 1.3. v koncepcii vypustiť.

V úlohách 2.4 a 2.6 by mali byť vynechané formulácie, ktoré predurčujú použitie prostriedkov európskych štrukturálnych fondov (záver PEM z 11. apríla 2005 k stratégii). Neaktuálny termín plnenia úlohy 4.2  (máj 2005), by mal byť upravený, resp. už splnená úloha vypustená.   

Odporúčame vláde SR o návrhu rozhodnúť s prihliadnutím na pripomienky v stanovisku.

Bratislava  22.11. 2005